„Raamatu koostamise mõte tuli elust enesest, kui meie koguduse liikmed ja sotsiaalmeedias ka teiste koguduste liikmed hakkasid küsima, et kas kirikul on üldse homoseksuaalsusesse suhtumises oma seisukoht. Rakveres peetakse seksuaalvähemuste festivali „Festheart“ ja sealne kirikuõpetaja toetab seda, mis ajas inimesed segadusse,“ ütleb Tartu Pauluse koguduse õpetaja Kristjan Luhamets, miks ta pani kokku tekstide kogumiku „Homoküsimus“.

„Selles raamatus pole ühtegi uut teksti,“ tutvustab Luhamets paari lausega kogumikku. „Need on siin kõik avalikud tekstid ja kõigile kättesaadavad. Mõned neist on päris vanad.“

Luhamets muigab, et on palju teemasid, millega kirik tegeleb ja mida arutab: „Tegelikult on see meie kogudusel juba kolmas sarnane kogumik. Üle-eelmisel aastal ilmus raamat reformatsioonist ja mullu sellest, kuidas piibel räägib valvamisest ja kuidas seda mõista.“